b'\n_START_ARTICLE_\nBrooklyn Public Library\n_START_PARAGRAPH_\nBrooklyn Public Library (BPL) er det offentlige biblioteket for bydelen Brooklyn i New York. Det er det femte st\xc3\xb8rste folkebiblioteket i USA._NEWLINE_BPL ble sanksjonert av den lovgivende forsamlingen i New York 1. mai 1892. Bydelsutvalget vedtok deretter opprettelsen av biblioteket 30. november 1896. Mellom 1901 og 1923 donerte filantropen Andrew Carnegie 1,6 millioner dollar._NEWLINE_Hovedbygningen, Central Library, ligger ved Prospect Park, utenfor Grand Army Plaza der Eastern Parkway m\xc3\xb8ter Flatbush Avenue. Bygningen ligner en \xc3\xa5pen bok, med ryggen ved hovedinngangen og omslaget langs de to avenyene. Byggearbeidene begynte i 1912 og var fullf\xc3\xb8rt i 1941. Biblioteket \xc3\xa5pnet 1. februar 1941. Hovedbygningen fikk betegnelsen landemerke av New York City Landmarks Preservation Commission i 1997._NEWLINE_I tillegg til hovedbygningen har BPL et stort n\xc3\xa6ringslivsbibliotek, Business Library, som ligger p\xc3\xa5 Cadman Plaza West i Brooklyn sentrum, og 58 lokale avdelinger.'